Από την 1η Ιανουαρίου αναμένεται να ξεκινήσει η υποχρεωτική εγκατάσταση μηχανημάτων υποδοχής χρεωστικών και πιστωτικών καρτών ( POS ) στους χώρους εστίασης.

Στο νομοσχέδιο για το «πλαστικό χρήμα» θα προβλέπεται η επέκταση της υποχρέωσης αυτής σε όλους τους ελεύθερους επαγγελματίες μέσα στο 2017 (δικηγόρους, γιατρούς, συμβολαιογράφους, λογιστές, αρχιτέκτονες, υδραυλικούς κτλ), σύμφωνα με πληροφορίες του "Ελεύθερου Τύπου".

Σημειώνεται ότι ο λόγος που το μέτρο ξεκινά από εστιατόρια, ταβέρνες, καφετέριες, μπαρ και κέντρα διασκέδασης έχει να κάνει με το γεγονός ότι εκεί εμφανίζονται τα υψηλότερα ποσοστά φορολογικών παραβάσεων για μη έκδοση αποδείξεων.

Για να συμμορφωθούν όλοι με το συγκεκριμένο μέτρο, το οικονομικό επιτελείο σχεδιάζει τη σύσταση ενός μητρώου επιχειρήσεων και ελευθέρων επαγγελματιών στο οποίο θα καταγράφονται όσοι έχουν POS. Το μητρώο αυτό στη συνέχεια θα είναι στη διάθεση των φοροελεγκτικών υπηρεσιών για τη διενέργεια στοχευμένων ελέγχων.

Τέλος, το ίδιο μητρώο, θα είναι στη διάθεση των πολιτών προκειμένου να προτιμούν τους επιχειρηματίες που προωθούν τη χρήση πλαστικού χρήματος.